(((ALT GODT – Pernille Nakskov Petersen)))

(((Anslag: 5.041 inkl. mellemrum)))

--

Tilflytter fra Sjælland:

**”Her kan jeg trække vejret”**

*Pernille Nakskov Petersen (30) er fra Greve, men har valgt et liv i Nordvestjylland. I Holstebro kan hun trække vejret, tænke bedre og spare op. Være den jyde hun inderst inde altid har følt sig som.*

Af Henrik Kastoft

Billeder af Henrik Kastoft

Det er fredag efter fyraften. En nybagt weekend står klar med velduft og sprød skorpe. Pernille Nakskov Petersen har sat os stævne ved Nibsbjerg Plantage. I sin cykelkurv har hun to poser gulerødder. Lyden af poserne er mere end nok til at hidkalde dyrene. Snart er der fredagsbar for kronvildtet bag indhegningen.

”Her kommer jeg ofte, når jeg får besøg fra Sjælland. Det er et af mine favoritsteder,” fortæller Pernille, mens hun fordeler gulerødderne ligeligt imellem krondyr, som puffer til hinanden og tydeligvis ikke har taget stort kørekort i køkultur.

”Min bror har lige været på besøg. Han blev positivt overrasket over Holstebro og Nordvestjylland. Nu må vi se, om jeg kan omvende nogle i min familie til at opgive de stereotype opfattelser af egnen og flytte hertil. Jeg arbejder på det. Måske min mor en dag vil overveje et sommerhus herovre. Det er da en begyndelse”.

**Inderst inde jyde**

Pernille Nakskov Petersen kommer oprindeligt fra Greve syd for København. Hun landede i januar 2022 sammen med sin daværende kæreste, som var fra Holstebro. Dengang fik Pernille job i Holstebro Udvikling P/S, som sidenhen er fusioneret til Arealudviklingsselskabet Sygehusgrunden P/S, hvor hun har ansvaret for marketing på hjemmeside og sociale medier.

”Min mor var bestemt ikke glad, da jeg forlod Sjælland og flyttede hertil. Min lillebror heller ikke. Jeg er faktisk den eneste i min familie, som bor i Jylland. Det har været lidt sorgfuldt, men jeg er glad. Jeg har nok altid følt mig som en jyde indeni,” smiler Pernille.

”Jeg er ikke vild med de spidse albuer i storbyen. Mine værdier stemmer bedre overens med folk fra Nordvestjylland, som har en venligere og mere afslappet tilgang til livet: ”Det ser vi på,” hører jeg ofte folk heromkring sige”.

**Tænker bedre her**

Som teenager var heste Pernilles store hobby. Fritidsinteressen betød, at hun ofte var til stævne i Jylland. Her mødte hun det, som sidenhen fik en magnetisk tiltrækningskraft på hende:

”Det er megafedt at bo på en egn, hvor der er lys og luft. Her kan jeg trække vejret. Jeg tænker også bedre end inde i storbyen, hvor der altid er støj og alt for mange indtryk at fordøje”.

I dag er Pernille Nakskov Petersen kæreste med Nicolaj. De mødte hinanden på en datingapp, Happn, som kan spore, hvem af de andre brugere, man krydser på sin vej. I Pernille og Nicolajs tilfælde havde de passeret samme sted i Holstebro 17 gange på få dage. Nicolaj så tilmed sød og rar ud på sin profil, og i dag bor de to unge mennesker i hans lejlighed på cirka 60 kvadratmeter i hjertet af Holstebro, hvor Nicolaj er født og opvokset.

”Vi sparer op, så vi en dag kan købe et hus og stifte familie. Nicolajs familie er i den grad familiemennesker, og min mor er ved at vænne sig til, at jeg nok ikke vender tilbage til Sjælland. Vi skriver sammen hver dag, og taler vel sammen et par gange om måneden”.

**Stor økonomisk frihed**

Pernilles mor er ved at sælge sit rækkehus i Greve. Pernille ryster lidt på hovedet:

”Det er jo et vanvittigt boligmarked derovre: 3,5 millioner kroner for et rækkehus på omkring 100 kvadratmeter. Jeg har fortalt min mor, at man kan købe et palæ i Nordvestjylland for de penge. Eller bedre endnu – bevare sin økonomiske frihed. Der er faktisk ikke den store forskel på min løn nu og den jeg fik, da jeg arbejdede på Sjælland. Det er ret vildt og betyder jo, at mit rådighedsbeløb er langt større. Det passer storartet til sådan en som mig, der altid godt har kunnet lide at spare op med al den tryghed, det giver”.

Sidste gulerod er givet og gumlet. Krondyrene er fodret af. Den 30-årige marketingnørd med en uddannelse som professionsbachelor i E-handel ved CPH Business Academy Søerne har weekend og gør sig klar til at cykle langs Storåen hjem til Nicolaj og lejligheden.

”Det er svært at forklare, hvorfor jeg altid har følt mig som jyde. Det mærkes bare rigtigt. Jeg besøger familie og venner på Sjælland 4-5-6 gange om året. Det er dejligt, men jeg tror aldrig, jeg vender tilbage til Sjælland for at bo der”.

--

**Billedtekster**

(((Pernille)))

Når Pernille Nakskov Petersen får besøg af familie og venner fra Sjælland er kronvildtet ved Nibsbjerg Plantage et yndet udflugtsmål.

(((Pernille)))

I sit arbejde med digital markedsføring jonglerer Pernille Nakskov Petersen med lige dele kreativitet og data for Arealudviklingsselskabet Sygehusgrunden P/S.

(((Pernille)))

Naturen og sindelaget i Nordvestjylland tiltaler Pernille, som er født og opvokset i Greve syd for København. Der er lys og luft – folk er afslappede og rare overfor hinanden.

(((Pernille)))

Pernilles lillebror har for kort tid siden besøgt sin storesøster. Han blev, ifølge Pernille, positivt overrasket. Blandt andet over at der er så meget liv i gågaden i Holstebro.

--